كود \\\\ البوليس شدو سائح فرنسي بيدوفيل , فعمرو 58 عام, متورط فقضايا كتعلق بالاعتداء الجنسي على فتيات قاصرات. عناصر الفرقة السياحية ديال فاس تدخلات بمحل ديال الخياطة فالمدينة القديمة, بعدما احتشدت مجموعة من االناس حول الفرنسي. المعطيات الأولية للبحث كتشير إلى أن المعني بالأمر كان كيسكن عند العائلة ديال وحدة من القاصرات, وأنه كان كيوكل ضحاياه الأربعة المخدرات قبل ما يمارس عليهم الجنس بطريقة “شاذة”, وأن المتهم كان كيستغل الفقر ديال أسر الضحايا باش يغتاصب بناتهم. بعض المصادر كتقول أن البيدوفيل الفرنسي صرح للمحققين بأن العائلات وبسباب فقرها كتبيع أجساد أطفالها، مشددا على أنه كان كيقدم للضحايا ديالو داكشي لي محرومين منو من لعب وهدايا وحلويات وفلوس. وي معرفينش الحيتيات ديال هاد القضية بالضبط ، معرفينش عن يقين واش العائلات كان فخبارهم ولا لا، واخا هو صعيب تيق أنهم مكانوش عارفين حيت الوحش كان ساكن عند وحدة منهم, و حيت ميمكنش دريات صغار يغبرو و مواتهم مفراسهمش, بلا منهدرو على الهدايا لي كانو كيجيبو للدار و النفسية ديالهم لي ضروري مغتكون تبدلات... ولكن حنا عارفين أن هاد الظاهرة المخزية و المقرفة و لي كتجيب التقية عندنا فالبلاد! شكون منا عمرو مشاف دري ولا درية مازال صغار شاريليهم شي شارف الحلوة باش ياكلهاليهم؟ جبنا النفس على شلا قضايا، منجيبوش النفس على العرض ديال وليداتنا لي كيتهتك بمصاصة ولا بالقفة لموالين دارهم؟ من شحال هادي و المغرب كيتعتابر جنة حقيقية للبزاف ديال البيدوفيليين عبر العالم و داكشي بالأرقام المفجعة، والمعطيات لي غاية في البشاعة . نعم, في أجمل بلد في العالم كاينة السياحة الجنسية/البيدوفيلية, و كاينين الشبكات المنظمة ديالها... عندنا بنادم بحجة أنه مامن حالوش كيبيع فاللحم و البراءة ديال وليداتو للمنحرفين , عندنا شحال من عامل فالسياحة و فالسلطة كيدير عين مكة , حتى لفوقاش غنبقاو كشعب ساكتين على هاد التواطؤ؟ لا بغينا نواجهو الجرائم ديال هاد الحيونات بفعالية, خاص أولا و قبل كل شيء القوانين تبدل . ولكن تغييرالقوانين مغاديش ينفعنا لا مكانتش عندنا تربية جنسية كيتعلمو من خلالها الوليدات أن ذاتهم مقدسة و ماشي عادي يقيسها واحد غريب و كبر منهم، ولا كانت إمكانية تنازل العائلات ديال الضحية على الدعوى عوض ميتحاسبو هما براسهم فبعض الحالات حاجة جاري بها العمل, و لا بقينا عايشين في ظل ثقافة “الحشومة و العيب والفضيحة والعار والخوف” لي كتخلي بزاف ديال العائلات ميديكلاريوش بشنو وقع للأطفال ديالهم، و اخيرا, لا مكانتش عندنا رقابة حقيقية ديال الدولة والسلطات. 
براكة من النفاق المجتمعي! البيدوفيليا عندنا ماشي مجرد حالات معزولة